รัฐบาลไทย-ข่าวทำเนียบรัฐบาล-สายการบินขยายเส้นทางบิน และเพิ่มเส้นทางบินใหม่มายังท่าอากาศยานของ ทอท.
วันพฤหัสบดีที่ 27 เมษายน 2560
สายการบินขยายเส้นทางบิน และเพิ่มเส้นทางบินใหม่มายังท่าอากาศยานของ ทอท.
บริษัท ท่าอากาศยานไทย จํากัด (มหาชน) (ทอท.) ประสบความสําเร็จในการเชิญชวนสายการบินขยายเส้นทางการบินเดิมที่มีประสิทธิภาพ และเพิ่มเส้นทางการบินใหม่มายังท่าอากาศยานของ ทอท.จํานวน 6 สายการบิน ตามยุทธศาสตร์ของ ทอท.ในด้านการพัฒนาธุรกิจ
นายนิตินัย ศิริสมรรถการ กรรมการผู้อํานวยการใหญ่ ทอท.กล่าวว่า ตั้งแต่ช่วงปลายปี 2559 ถึงต้นปี 2560
ทอท.ประสบความสําเร็จในการเชิญชวนสายการบินมาเปิดให้บริการเส้นทางการบินใหม่ ณ ท่าอากาศยานของ ทอท. ดังนี้
(1) สายการบิน HKexpress เปิดทําการบินเส้นทางฮ่องกง – เชียงราย เริ่มให้บริการตั้งแต่วันที่ 25 พฤศจิกายน 2559 ทําการบินทุกวัน 2 เที่ยวบิน/สัปดาห์
(2) สายการบิน Flydubai เปิดทําการบิน เส้นทาง ดูไบ-กรุงเทพ สุวรรณภูมิ เริ่มให้บริการตั้งแต่วันที่ 29 พฤศจิกายน 2559 ทําการบิน 2 เที่ยวบิน/สัปดาห์
(3) สายการบิน Peach Aviation เปิดทําการบิน เส้นทาง โอกินาวา-กรุงเทพ สุวรรณภูมิ เริ่มให้บริการตั้งแต่วันที่ 20 กุมภาพันธ์ 2560 ทําการบิน
ทุกวัน 7 เที่ยวบิน/สัปดาห์
(4) สายการบิน Beijing Capital Airlines เปิดทําการบิน เส้นทาง ไหโข่ว - เชียงใหม่ และไหโข่ว - เชียงราย เริ่มให้บริการตั้งแต่วันที่ 27 และ 31 มีนาคม 2560 ตามลําดับ ทําการบิน 1 เที่ยวบิน/สัปดาห์
(5) สายการบิน Hebei Airlines เปิดทําการบิน เส้นทาง สือเจียจวง-กรุงเทพฯ สุวรรณภูมิ เริ่มให้บริการตั้งแต่วันที่
27 มีนาคม 2560 ทําการบิน 3 เที่ยวบิน/สัปดาห์
(6) สายการบิน Kunming Airlines เลือกเปิดเส้นทางระหว่างประเทศเส้นทางแรกมายังประเทศไทย เส้นทาง คุณหมิง – หาดใหญ่ เริ่มให้บริการตั้งแต่วันที่ 1 เมษายน 2560
ซึ่งผลสําเร็จเกิดจากการที่ ทอท.นําสายการบินเข้าสํารวจและศึกษาตลาดในจังหวัดสงขลา ตลอดจนได้รับความร่วมมือจากภาครัฐและเอกชนภายในท้องที่ ส่งผลให้ปัจจุบันจังหวัดสงขลาและจังหวัดใกล้เคียงสามารถเชื่อมต่อด้วยเส้นทางการบินตรงไปยังสาธารณรัฐประชาชนจีนได้
นายนิตินัย กล่าวเพิ่มเติมว่า ทอท.ได้กําหนดยุทธศาสตร์ด้านการพัฒนาธุรกิจที่เกี่ยวข้องกับกิจการการบินในประเทศและต่างประเทศ (Aeronautical Business) ซึ่งเป็น 1 ใน 7 ยุทธศาสตร์หลักของ ทอท.ที่มุ่งเน้นการเสริมสร้างเครือข่ายเส้นทางการบิน ณ ท่าอากาศยาน 6 แห่งที่ ทอท.บริหารงาน โดยเชิญชวนสายการบินทําการบินในเส้นทางใหม่ๆ มายังท่าอากาศยาน เพื่อเชื่อมต่อการเดินทางและการขนส่งสินค้าไปยังจุดหมายปลายทางในเมืองหลวง เมืองหลัก และเมืองรองของโลก ทําให้ผู้โดยสารต่างประเทศมีทางเลือกในการเดินทางบรรลุตามเป้าหมายของตนเองมากยิ่งขึ้น ทั้งนี้ ในการดําเนินการดังกล่าว ทอท.ได้วิเคราะห์อุตสาหกรรม ตลาด และพฤติกรรมของสายการบิน และผู้โดยสาร เพื่อรวบรวมข้อมูลและสนับสนุนสายการบินในการวางแผนเส้นทางการบินในอนาคต เรียกว่า Air Service Development โดยนําเสนอผลการศึกษาเส้นทางการบินที่มีศักยภาพให้กับสายการบินแต่ละสายการบิน ตลอดจนทําการตลาดเชิงรุกโดยการเจรจาธุรกิจในงาน Global Aviation Roadshow เช่น Routes Asia และ World Routes ซึ่ง ทอท.มุ่งเน้นกลุ่มสายการบินในตลาดภูมิภาคเอเชียเป็นหลัก โดยเฉพาะอย่างยิ่งกลุ่มตลาดสายการบินจีนและอินเดียที่เป็นตลาดการบินใหญ่ที่สุดในภูมิภาค มีความแข็งแกร่งทางเศรษฐกิจ อัตราความก้าวหน้าของประชากร ตลอดจนอัตราการเติบโตทางการจราจรทางอากาศภายในประเทศและระหว่างประเทศอย่างรวดเร็ว รวมทั้ง ทอท.ยังได้นําสายการบินเข้าสํารวจและศึกษาตลาด ตลอดจนแหล่งท่องเที่ยวของไทย โดยร่วมมือกับภาครัฐและเอกชน อาทิ การท่องเที่ยวแห่งประเทศไทย สมาคมผู้ประกอบการการท่องเที่ยวต่างๆ ตลอดจนโรงแรมในพื้นที่อีกด้วย
นอกจากนั้น เพื่อส่งเสริมการตัดสินใจและสนับสนุนการลงทุนของลูกค้าสายการบินในแต่ละท่าอากาศยาน ทอท.ได้นําเสนอโครงการส่งเสริมการตลาดด้านการบินที่มอบสิทธิประโยชน์และส่วนลด แบ่งออกเป็น 4 ประเภท คือ สําหรับสายการบินแบบประจําที่เปิดเส้นทางการบินใหม่ สําหรับสายการบินแบบประจําที่เพิ่มเที่ยวบินและผู้โดยสารระหว่างประเทศเท่านั้น สําหรับสายการบินแบบเช่าเหมาลําระหว่างประเทศเท่านั้น และสําหรับสายการบิน ที่ต้องการเริ่มบินช่วงเช้าในช่วงเวลาไม่คับคั่ง
นายนิตินัย กล่าวในตอนท้ายว่า ทอท.หวังว่าการเปิดทําการบินมายังท่าอากาศยานของ ทอท.ของสายการบินจะเป็นการขับเคลื่อนเศรษฐกิจภายในประเทศในการพาผู้โดยสารที่สนใจเดินทางมาท่องเที่ยวและลงทุนในประเทศไทยเพิ่มมากขึ้น อันจะนํามาสู่การเพิ่มรายได้ให้กับประเทศและกระจายสู่ชุมชน ซึ่ง ทอท.ได้เตรียมความพร้อมในการรองรับการเติบโตของอุตสาหกรรมการบินด้วยการดําเนินการตามแผนพัฒนาท่าอากาศยานเพื่อให้เติบโตทันต่อความต้องการการเดินทางทางอากาศของผู้โดยสารทั่วโลกในปัจจุบัน และอนาคตต่อไป